# Israelen Libanoko inbasioa (2024)

Israelen Libanoko inbasioa 2024ko urriaren 1ean hasi zen. Israelgo Defentsa Indarrek (FDI) lurreko erasoaldi militar bati ekin zioten Libano hegoaldean, beren hitzetan «selektibo eta mugatua». Horretara baino lehen, Hezbolaren aurkako gailu elektronikoen sabotajea eta bonbardaketa-kanpaina gogor bati ekin zioten.
Inbasioa Israelen eta Hezbolaren arteko gatazkan izandako gorakada baten parte da. Erasoa Israelen «Iparraldeko Geziak» izeneko operazioaren barruan kokatzen da, Hezbolaren helburuen aurkako kanpaina militarra, eta «Gazako eta beste eremu batzuetako borrokekin batera» garatuko da, haien hitzetan.

## Israelen lur ofentsibaren hasiera

Libanoko Armadak adierazi zuen Israelgo soldaduak Libanon sartu zirela, baina atzera egin zutela. Israelgo Armadak ere ziurtatu zuen Hezbolarekin borrokan aritu zirela; baita horietan Israelgo zortzi soldadu hil zirela ere. Israelgo iturriek adierazi zuten lur ofentsiba horretan Israelgo Armadaren 98. dibisioak parte hartu zuela (25.000-50.000 kide). Biharamunean, Israelek erantzun zuen tropa gehiago eramanez Libano hegoaldera. Iranek, bestetik, egun berean, urriaren 1ean, iragarritako mendekua hartu zuen Israelen aurka: 200 misil inguru jaurti zituen Israelera.
Egunak aurrera joan ahala, herrialdearen hegoaldean, Hezbolako kideek eta Israelgo soldaduek aurrez aurreko borrokan zirauten. Horregatik, Avichay Adraee Israelgo armadako bozeramaileak Libano hegoaldeko 25 herritako biztanleei etxetik joateko agindu zien; besteak beste, Nabatiye hirikoei —120.000 biztanle ditu—. Herritar horiei guztiei Awali ibaia baino iparralderago joateko esan zien, gogoraraziz «debekatuta» zegoela Libano hegoaldera joatea. Urriaren 7an, Israelek areagotu egin zuen bere ofentsiba, inbasioa hasi zuen 98. dibisioari 91. eta 36. dibisioak gehituz. Israel barneko iturriek adierazi zuten areagotze hori bideraturik egon zitekeela Libano hegoaldeko Hezbolaren armak suntsitzera edo etorkizuneko negoziazioetan lurralde okupatua gertaera gauzatutzat aurkezteko, ordena berri batean.

## Israelen aire erasoak

Urriaren 4an, Israelek ordu arteko eraso bortitzena jo zuen Beiruten kontra, baita aireportuaren inguruan, lurrazala eta eraikinak dardaraziz. Hezbolaren hurbileko iturriek adierazi zuten israeldarrek 11 erasoaldi egin zituztela. Bestalde, aire erasoek Beirut eta Siria arteko errepidea moztu zuten, ehun milaka iheslarik erabiltzen ari zirena. Izan ere, 300.000 iheslarik alde egin zuten Siriara hamar eguneko epean. Gainera, Israelen arabera, Mohammad Rashid Sakafi Hezbolako komunikazio sareen arduraduna hil zuten ostegunean, «zehaztasun handiko» operazioan.

## Hezbolako buruzagien hilketak

Lur ofentsiba hasi baino lehen, irailaren 27an Israelen bonbardaketa astun eta errepikakor batek Nasrallah Hezbolako buruzagi gorena hil zuen Beirut hegoaldean. Urriaren 8an Benjamin Netanyahuko lehen ministroak adierazi zuenez, Israelgo Armadak Nasrallahren ondorengoa hil egin zuen, "baita haren ondorengoa ere", izenak aipatu gabe, "milaka terrorista hil ditugu". Ondorengo hori Hashem Safieddine zen eta, ustez, Beirut hegoaldeko auzoak bonbardatzean suertatu zen hilik.

## Hezbolak aire erasoz erantzun

Urriaren 6an, Hezbolak Israel iparraldeari egin zion eraso, aurreko gauean Israelek Beirut hegoaldeko auzoak bortizki bonbardatu ondoren, ordu arteko gogorrena: 30 aire eraso. Jomugen artean ziren gasolindegi bat eta hotel bat, Rafic Hariri Nazioarteko Aireportutik hurbil. Al-Jazeera hedabideko berriemaileak adierazi zuen bonbardaketen intentsitateak aditzera ematen zutela Gazako suntsipena errepikatzen ari zela. Milaka biztanlek Beirut hegoaldetik erdialdera ihes egiten zuten aterpe bila. Libanoko Gobernuak gainezka ikusi zuen bere burua herritarrak aterpetzeko orduan.

## Erreferentziak

* ↑ https://www.berria.eus/mundua/hezbollahk-baieztatu-du-israelek-beren-buruzagi-hassan-nasrallah-hil-duela_2131196_102.html
* 1 2 3 https://www.berria.eus/mundua/iranen-aurkako-mendekua-iragarri-du-netanyahuk-erasotzen-gaituenari-egingo-diogu-eraso_2131418_102.html
* ↑ (Ingelesez) «IDF increases to three division in Lebanon, may increase to significantly more» The Jerusalem Post | JPost.com 2024-10-07 (Noiz kontsultatua: 2024-10-11).
* ↑ https://www.berria.eus/mundua/nasrallahk-su-eten-bat-adostu-zuen-libanoren-arabera_2131495_102.html
* ↑ (Ingelesez) «IDF increases to three division in Lebanon, may increase to significantly more» The Jerusalem Post | JPost.com 2024-10-07 (Noiz kontsultatua: 2024-10-11).
* ↑ (Ingelesez) «Israel rocks Beirut with huge attack and cuts off main Lebanon-Syria road» Al Jazeera (Noiz kontsultatua: 2024-10-04).
* ↑ «Israelek sei eraikin leherrarazi ditu Beiruten, auzo jendetsu batean» Berria 2024-09-27 (Noiz kontsultatua: 2024-10-11).
* ↑ «Netanyahu says Israel has 'taken out' Nasrallah's successors» Reuters 2024-10-08.
* ↑ (Ingelesez) Pietromarchi, Alastair Mccready,Zaheena Rasheed,Umut Uras,Alma Milisic,Maziar Motamedi,Virginia. «Updates: Hezbollah rockets hit Haifa after Israel pounds Beirut» Al Jazeera (Noiz kontsultatua: 2024-10-07).

## Ikus, gainera

* 2006ko Libanoko gerra

## Kanpo estekak

* Datuak: Q130388076
* Multimedia: 2024 Israeli invasion of Lebanon / Q130388076